khistorydata/jeongjo-sjw-relations huggingface dataset:
정조 19년 · 목
敎曰華城城役之決意築斯其費不煩於經用昨冬以後亦欲姑徐而鳩財復始者皆自以爲秤稱中出來而今行見南北城樓水閣將臺等處翬飛輪奐雉譙崢嶸豈特三輔關防之重稍待事功之告竣竪碑紀其實列書董功諸人姓名以爲萬年不杇之資大抵所見勝於所料況今玆之行自有府重先施論賞之擧更以手熟者仍責其成可期聳瞻息肩之道總理使右議政蔡濟恭大豹皮一令賜給監董堂上華城留守趙心泰自己酉七年奔走殫竭其勞則近所罕有特爲加資都廳李儒敬先給內下甲冑一令策應都廳水原判官鄭東協準職除授別監董禿城中軍金㷞閫師瓜近人改差擬其代漆谷府使李邦運前府使曺翰振金海府使金處漢隨其履歷依承傳宣傳官陞敍例調用前郡守趙雲祥前五衛將李泰協黃基定陞敍前縣監申百祿令該營爲先親軍衛將作闕啓下前縣監丁遇泰守令調用監董禆將水使李杓然旣在閫帥熟馬一匹賜給前府使金樂淳陞敍前府使徐有建前縣監尹芮基皆經三品五衛將作窠下批前郡守洪采疇甕城之制我國初有而造甓堅緻且況年近七十人亦純實堂上宣傳官擬入看役將官申暹金百彬臾馬一匹賜給金爀內下帿弓一張賜給其餘將校員役工匠等依別單判下分等施賞而賞格則取用於戶惠廳整理所勿管還宮日待令以爲頒賞之地事分付
정조 19년 · 목
時至具戎服詣拜位北向立行再拜禮儀賓戚臣陪從百官內外命婦皆行禮如儀訖女執事代致詞曰國王某恭遇乾隆六十年月日孝康慈禧貞宣徽穆惠嬪邸下嗣京室徽膺海屋壽福流文孫慶邁魯母恭陪于華敬斟以斗喜深知年頌謄如阜於樂斯宴萬品咸囿迎春之和答天之佑萱暉彌永茀祿誕受太平萬億無彊悠久不勝慶忭之至謹上千千歲壽拱手加額唱山呼尙食酌壽酒跪進余受爵詣慈宮邸下座前行進爵進饌進湯如儀樂作呈才訖女官典贊白禮畢
정조 19년 · 강
宣饌百官於中陽門外
정조 19년 · 목
敎曰饌盤分宣之際整理使一人出門外看檢承旨及兵判另飭東西班俾無滾雜喧擾之弊散花時亦如之令閣吏院吏結束色吏宣饌宣醞散花於百官以至三軍輿儓莫不插花
정조 19년 · 강
與宴領議政以下施賞有差
정조 19년 · 목
敎曰奉觴長樂之堂置酒洛南之軒敬斟北斗拜獻南山翌又徠爾群老于階于庭飽以慈德今夕以永下旣進華封之祝上豈惜箕疇之錫乎老人領議政洪樂性以下年七十以上及六十一歲人各賜帛一匹仍予黃紬以佐鳩杖之繫本府與宴者各加一資漢高之於豐沛光武之於南陽猶以湯沐邑特賜之復國史書之傳以爲美事矧玆華城爲地鑾蹕之所駐臨珠邱之所奉安陪我慈宮而至夾路觀者堵墻如也聸旄之喜就日之誠處處衢謠萬口同辭若在于今不別施惠澤將何以大慰是地父老子弟前此已給復外園底居民特加二年城內外居民加一年及人之老先此四者先王推恩之仁政也今行以其時則流虹回甲之年陽春布惠之序慈候康寧縟儀順成榮光所被山川增輝於是乎仰體慈心誕敷洪恩耆老已惠養矣文武已試閱矣惟彼衣鶉形鵠者獨阻於同樂均歡之中則豈所以對揚天休之意明日御新豐樓頒米于四民賑民分命承宣就道里稍遠坊曲發廩以饋之此時之饘斯橐斯塡壑而爲擊壤秋毫皆慈宮之賜民雖不識不知豈不欣欣然相告舍洪恩而頌慈德南山北斗之祝亦如予今日之心乎因此思之仁政在乎推之而已孟子所謂擧斯心加諸彼者是已今以華城一府推之一道可知一道而推之七道兩都可知矣今玆施惠只及於華城一府而不及八道兩都只行於今年一年而不行千年萬年是豈曰推之云乎整理所之設古豈有之哉誠欲祛煩而省弊錙銖不籍於經用上馬而內府供給中馬而從官盤纆下馬而軍馬輿徒之糗糧芻豆皆令整理所辦出此所以十萬緍錢之另行拮據者也以若數爻較若策應猶慮夫不足而鑾輿將旋水衡有贏與其歸之大農爲數月之用曷若覃施諸路稱此數作爲穀物名之曰乙卯整理穀分置三百州縣計年取剩衍而至幾萬萬包俾邦內㴝庶咸被慈覆藏之無盡傳之悠久又以是穀耕之種之收之獲之以公以私如京如坻則推之義大矣哉愛親莫尙於順志順志莫尙於廣恩咨爾有司之臣知予至意明聽恪遵
정조 19년 · 강
惠慶宮進服蔘苓茶命煎入
정조 19년 · 목
敎曰惠慶宮進服蔘苓茶前方中人蔘減五分一貼煎入
정조 19년 · 강
賜與宴內外賓衣資食物
정조 19년 · 목
敎曰故判書趙曮妻洪氏八耋之年進參於進饌之列況是慈宮之姑母衣資食物令外帑庫輸送○又敎曰故參判洪樂仁妻閔氏同敦寧洪龍漢妻宋氏俱以七十之年無恙往來衣資食物令外帑庫輸送○又敎曰同敦寧洪駿漢洪龍漢洪樂信洪樂任都正洪樂倫衣資食物令外帑庫輸送
정조 19년 · 목
水原留守趙心泰加資憲下批兵批以金㷞爲全羅左水使
정조 19년 · 강
御新豐樓賜四民米粥
정조 19년 · 목
具戎服插羽乘馬出至新豐樓下馬陞座賜米饋粥○敎曰本府四民饑民其數爲四千八百十九人也賜米時分送承旨已有成命假承旨李儒敬往社倉趙鎭寬往山倉洪仁浩往海倉先以昨下傳敎一一曉諭俾知慈恩賜米饋粥一如親臨無或遺漏也城內外四民及賑民予當親臨於新豐樓頒賜矣○敎曰饑民四民之饋粥賜米一齊擧行而米包先爲輸置樓下頒給之際無得宣襍整齊以待日色尙早或有未及來者次次知悉俾無一夫之或漏也
정조 19년 · 강
命新豐樓殿座時訓將率旗鼓環衛
정조 19년 · 목
敎曰新豐樓賜米殿座時訓鍊大將率本局步軍一哨壯勇外營步軍一哨千守街前路率旗鼓環衛作門
정조 19년 · 강
命洛南軒殿座時壯勇外使率旗鼓環衛
정조 19년 · 목
敎曰洛南軒養老宴殿座時壯勇外使率旗鼓環衛作門
정조 19년 · 강
進饌時擧行本府禆將以下施賞有差
정조 19년 · 목
敎曰進饌時擧行本府禆將崔孝閔卽計士令該衙門高品付料羅東郁黃道彥令留守從便區處酬勞鄭重周議藥同參待窠調用韓命喆賞加其餘監官色吏等自外帑庫依別單判下施賞其中首勞之吏帖加
정조 19년 · 강
惠慶宮進服蔘苓茶命煎進
정조 19년 · 목
敎曰惠慶宮進服蔘苓茶依前方一貼煎入○少頃還御洛南軒
정조 19년 · 강
御洛南軒行養老宴
정조 19년 · 목
具戎服乘馬還至洛南軒下馬陞座○敎曰知申卽群老中一人下去參班隨駕老人領議政等十五人華城老人李奭祚等三百八十四人與宴○敎曰予當爲群老興設坐榻於幄次之前以示尊年之意領議政洪樂性右議政蔡濟恭領敦寧金履素判府事李命植判敦寧李敏輔守禦使沈頤之都承旨李祖源大司諫徐有臣戶曹參判曺允亨以次扶杖陞殿予爲興立於榻上還陞座分頒黃巾使群老繫杖顯樂作整理使尹行恁啓言宴床一坐欲獻慈宮而等待矣予曰好矣卽爲進入執事散花予曰厖眉皓首濟濟登筵黃耇鮉背于于盈庭此日此席眞個壽城昨日雖皆簪花今日參班者宜添一花以識不常有之盛會也○敎曰本府築室老人之以無藉不得與宴者幾人令留守招入仗外雖於觀光之中如有老人不問遠邇多少來者勿拒分饋酒食群老皆起舞呼千歲
정조 19년 · 목
具軍服乘馬自洛南軒至亭下馬步上層梯予曰我東城制無論京外不過周遭繚垣而止元無甕城雉堞之制而今此華城城池也譙樓也砲樓也位置縝密鑿鑿中窽强覓疪纇小無如何若非外使誠心做去不過周歲之頃工役之幾盡就緖安能乃爾雖以昨日城操言之本府軍伍旣非組練之卒不過臨時充定者而城丁軍擧火應砲親軍衛之坐作進退俱能依樣如非主將之得其人則倉卒之間豈或如是予嘉乃績終始無怠俾卽奏工也
정조 19년 · 강
御得中亭試射觀埋火
정조 19년 · 목
小布五巡二十四矢掌革一巡三中柳葉箭一巡三中四分二巡二中○自臺下一點火箭走若流星百道火砲從地中聳出
정조 19년 · 강
命水原中軍金㷞仍任
정조 19년 · 목
華城留守趙心泰啓言本府陞爲外營之後無論馬步正軍與保軍變通存減不一其端今纔釐正而姑未就緖若付之生手將無以收拾定制前中軍金㷞請今姑仍任允之
정조 19년 · 목
以金樂淳爲吉州牧使兵批以曺翰振爲永宗僉僉使黃基定爲群山僉使李東協爲白翎僉使
정조 19년 · 강
陪慈駕還次始興縣行宮
정조 19년 · 목
予具軍服乘馬慈宮御駕轎自福內堂出由左翊門新豐門左右軍營前路鍾街至長安門外予命文武新恩之柢迎路左者率華蓋舞童分東西前導於慈宮駕前至五里落後至眞木亭橋前予下馬詣慈駕前問候設靑布帳於路次予陪慈駕少駐親進米飮茶盤于慈駕前召見壯勇外使趙心泰敎曰卿旣領軍到此不可隨駕自此落後還營仍命整理使尹行恁先詣肆覲坪行宮看檢房堗整飭諸事予仍先詣肆覲坪行宮下馬入凝鑾軒親審慈宮所御正堂及廚房出御門外幕次命各務差使員廣州府尹徐美修始興縣令洪景厚果川縣監金履裕入侍敎曰如有邑弊民瘼之可以登聞者一一奏達也美修等曰惠澤傍流民皆安堵無弊瘼之可達者矣慈駕至予柢迎後乘馬隨慈駕入正堂進午膳少頃予乘馬陪慈駕出由院洞淸川坪長山隅至安陽橋前路下馬詣慈駕前問候設靑布帳於路次奉慈駕少駐親進米飮茶盤仍乘馬由大博山前坪先詣始興行宮周審慈宮所御正堂及廚房乘馬出幕次慈駕至柢迎後乘馬隨慈駕入行宮進夕膳
정조 19년 · 목
予謂承旨李益運曰令地方官率境內父老民人待令于輦路通曠處以待駕過具軍服乘馬陪慈駕以出至文星洞前路始興縣令洪景厚領民人祗伏路左予駐馬敎曰尋常駕過之地必思施惠之方況於今日陪奉慈駕再度經宿於始興行宮回鑾萬安以予慶幸之心何惜於民爲始興民必欲蠲其繇後祛其弊瘼以布慈恩以副民望況群民望幸之心非徒欣瞻羽旄也冀有沾漑也爾旣望幸予旣俯詢如有切痼之瘼可祛之弊悉陳無隱民人等曰幸逢堯舜之君生老太平之世一衣一食一飮一ꟓ皆我帝力天地也父母也蓬門蓽戶之中垂黃戴白之類晝夜感泣而已有何疾苦之可以仰煩天聽者乎予曰此等之說卽爾輩外面人事也爾等皆吾赤子而每患恩澤之不能博施心常忸焉況九重深邃蔀屋疾苦無由詳知故於咫尺駕前導之使言思欲聞所不聞之弊以若群民望幸之情爾輩逢此可言之會豈可嚴畏囁嚅不敢發言乎愼勿咨且更爲陳達益運以下敎宣布於群民回奏曰遍論群民皆言別無弊瘼故俯詢之下不敢仰奏而最是戶役鷄草之屬或至一年再徵大爲民弊外此瑣細之雜役亦不無稱冤云矣予以本縣甲寅停退條還餉蕩減省賦蠲繇之方令廟堂講究草記事別下傳敎命有司堂上李時秀讀諭傳敎於民人等仍使時秀諭曰他時不能遍施非常之惠而今年則始幸此地豈無別般示意者乎故前秋還穀之停退條一竝蕩減戶役則使備局關問於方伯邑倅省弊蠲役之方另加講究當善爲區處每歲正月之幸輦路民人之掃雪治道爲弊不些故始自今年園幸日子定以春秋農隙此亦出於爲民之苦心此後頻年駕過詳採民情當有隨弊捄藥之道爾等各知悉民皆鼓舞而退有一民願受食物予命益運問其年對曰六十一歲矣益運曰雖是愚氓其言顯有希覬民習可惡矣予曰濫則濫矣旣問其年豈令徒然退去依其願題給米斗猥越之罪令本官治之仍顧謂時秀曰鸛嶽在彼望之略有人烟是所稱紫霞洞者乎時秀曰鸛嶽之東西南北皆有紫霞而泉石絕勝彼依山而屋者卽南紫霞也予曰其中聞有故將臣溪亭矣時秀曰然矣予曰戀主臺在何處時秀曰在鸛嶽絕頂云矣仍進發至蕃大坊坪下馬詣慈駕前問候訖由萬安峴先詣鷺梁行官少頃出御門外幕次令塘馬馳報慈駕前路慈駕至柢迎如前儀隨慈駕入龍驤鳳翥亭整理使進慈宮午膳予親審以進召見舟橋都廳李鴻運慈宮內下錦縀一疋因分賞沙格有差又下饌卓賜鷺梁別將少頃兵曹判書沈煥之進軍令予顧謂侍臣等曰向者半日之雨果啓連日淸和之候慈宮體度一向康寧今將回鑾入城誠萬慶幸整理使沈頤之等曰初十日之雨不過半日十四日之雨又在讌後出還宮時日候輒皆淸和天若有助臣等亦不勝歡忭矣予笑曰元子自予出宮日每日再上書問候今又書至卿等其見之仍出示二紙其一曰奉壽堂進饌洛南軒養老山呼山呼再山呼千歲千歲三千歲其一曰今日拜謁伏喜伏喜諸臣傳玩起而奏曰伏覩睿筆實我東方無彊之福矣還宮時至改具戎服乘馬慈宮御駕轎至舟橋宣傳官跪啓稟乘船砲行船砲開金大吹打竝如出宮儀予至中紅箭門召謂舟橋堂上徐龍輔曰八日等待之頃沙格輩之晝宵勞苦亦云多矣今年初來者給四斗米年久者給三斗米又曰船隻及今下去則三南漕轉可以再運否龍輔曰無慮矣予曰船隻發送不容一日少綾自明日撤橋下送無或使船人輩濡滯也仍進發由舟橋蔓川羅業山前路入崇禮門至敦寧府前路益運請解嚴從之由敦化門建陽門入保定門萬入門還內
정조 19년 · 강
命總理大臣蔡濟恭與留守趙心泰諭華城民人加年給復頒給老人加資宮敎此後行幸路程彌勒峴下添入遲遲臺本府水刺所用酌量加劃之道以聞
정조 19년 · 목
敎曰今番華城民人加年給復及老人加資官敎卿於還朝前與留守相議卽爲曉諭或頒給而園底城內城外民人則卿與留守眼同以傳敎本意一一曉諭每於省園之路還到彌勒峴停轡遠瞻久而不能發自不覺下騎彷徨今幸見峴上環席地而臺者命其臺曰遲遲此後幸行路程彌勒峴之下添入遲遲臺三字令本府及整理所知悉卿亦知此意本府水刺所用雖有整理所會減許多擧行必多有局且之事卿於上來時酌量加劃之道草記
정조 19년 · 강
蕩減始興縣甲寅還餉停退條令廟堂講究省賦蠲徭之方以聞
정조 19년 · 목
敎曰陪我慈駕穩往穩返再經宿於始興行宮邑是通運路亦康莊其所以同慶識喜者豈獨在於長吏吏校本縣民人甲寅一年停退條還餉特爲一竝蕩減省賦蠲徭之方令廟堂講究草記以副渠輩望幸之意
정조 19년 · 목
以徐有隣爲弘文提學
정조 19년 · 강
總理大臣蔡濟恭以下施賞有差
정조 19년 · 목
敎曰値千載難逢之會擧國朝初行之禮百僚稱觴群老獻年行幸八日鑾蹕萬安邦家之慶孰大於是以予此時欣幸之心凡在慈宮陪扈之屬雖一官一隸之微皆欲償其勞而同其慶況整理諸臣乎又況整理所之設不煩經費積有措置事務之管攝百司奉行之首尾數朔體貌之重尤非例兼整理使之比而卽吏校卒擧皆殫竭奔走各效其誠亦莫非慈德所曁則予所以對揚酬奬何循常典總理大臣議政府右議政蔡濟恭厩馬一匹面給整理使行司直沈頤之京畿監司徐有防戶曹判書李時秀行副司直徐有大徐龍輔尹行恁各熟馬一匹面給都廳副司果洪守榮園所站郎廳令具膺已經州牧更除外職始興站郞廳副司果洪大榮肆覲站郎廳副司果李潞秀鷺梁站郎廳判官金龍淳竝陞敍華城府行宮進饌時饌卓檢擧堂上京畿監司徐有防戶曹判書李時秀水原府留守趙心泰行副司直徐有大進揮巾堂上行副司直徐龍輔進花堂上行副司直尹行恁掌樂提調沈頤之各半熟馬一匹賜給進爵宰臣議政府領議政洪樂性光恩副尉金箕性各厩馬一匹面給致詞對擧承旨李晩秀李益運各內下豹皮一令賜給贊儀趙明師加資引儀崔珽金東覽守令除授許㬘趙德敷陞六女伶典樂樂工熟手等依別卑判下分等施賞司僕寺提調李時秀半熟馬一疋賜給內乘吳毅常具絳各兒馬一疋賜給僉知趙鎭奎外職陞敍判官韓大裕府使待窠調用馬醫司僕以下吏隸牽馬陪等依別卑判下施賞整理所策應監官前五衛將卞世義行副護軍洪樂佐守令除授將校員役軍兵等亦依別卑判下施賞事分付其中加資下批皆令今日政官牌招開政擧行又敎曰今番賞典一人雖兼數事毋得疊受又敎曰今番慈宮動駕時肆覲坪晝停所地方官廣州府尹徐美修半熟馬一匹面給待令校吏自整理所施賞京畿監司徐有防大豹皮一令賜給驛人馬次知察訪李應曄守令待窠調用又敎曰舟橋如砥奉慈宮行幸而駕水之功倍於駕氷時豈可無別般延賞之擧舟橋堂上徐龍輔豹皮一令賜給都廳李鴻運閫帥待窠差遣鷺梁別將金重玉加資監官領將邊將或軍門次次調用事分付又敎曰慈宮陪駕內人及中官掖屬等依判下分等施賞事分付整理所○別單整理所校卒敎鍊官折衝王道源鄭道寬閑良成鳳文別武士前萬戶姜漢範賞加敎鍊官折衝金鎭喆出身呂鉉長閑良崔道興別武士出身林福起等三人閑良韓大彥牢子二十名巡令手三十二名燈籠軍十二名卜直六名雨具直二名敎以旣於瑞葱臺試射所當勿論而大比較時軍兵則一中以上別爲抄出將校則令該營各給木一疋嘉義崔祥麟帖加成給整理所牌將資憲金德尙賞加嘉善尹得莘邊將待窠卽爲調用整理所員役都廳書吏張雲翼金允文鷺梁站書吏尹仁桓始興站書吏李厚根帖加都廳書吏柳元榮等四人鷺梁站書吏池元逵始興站書吏李聖玨等三人肆覲站書吏崔道植等二人園所站書吏尹龍得等二人書寫趙彥植庫直三名使令五名文書直四名使喚軍九名待令書吏李尙濂等二人軍士一名敎以以上令各該立役衙門分等從優施賞後草記熟手邊首問名帖加其餘熟手分等施賞別隨駕將官吳毅常駕後內賓老人次知○點火次知○慈宮水刺間次知○先詣檢飭李海愚慈宮水刺次知○先詣檢飭○內賓次知○進饌時排設諸事各半熟馬一匹賜給徐英輔班次檢飭○內賓出入檢飭李晢慈宮衣襨籠次知○先詣檢飭全大重雜物次知○內人馬及卜馱檢飭○長樂堂挹守檢飭○內人次知○女伶鼓樂次知各兒馬一匹賜給李光益水刺次知○駕後笠板軍服板次知李爔水刺次知○駕後笠板軍服板次知趙岐進止次知○進饌時排設諸事○駕前班次檢飭各半熟馬一匹賜給李東善駕前班次檢飭姜世重卜馱出納次知李溶福內堂挹守卞尙圭維與宅中門挹守李觀誠維與宅北門把守李昇普維與宅北門把守各上弦弓一張賜給植木差使員安城郡守曹允植陞敍調用前僉使張世紈邊將待窠調用陪駕內人尙宮三人各紬一疋木一疋賜給侍女十人各紬一疋賜給下內人十二人兩宮內人合六人各木一疋賜給陪駕別監二十人各木一疋賜給中官七人各內下弓矢一部賜給挾侍中官二人各半熟馬帖一隻賜給入番內官二人各內下弦弓一張賜給隨駕司謁李德鳳等四人唐別監八人各木二疋賜給中禁二人各木布各一疋賜給排設房照羅赤二人木一疋賜給書房色照羅赤一人布一疋賜給衛內排設房軍士四名傳命廳軍士二名各木一疋賜給駕轎隨駕司僕內外寺馬醫司僕一人木布各一疋賜給書吏二人內一人木二疋一人木一疋賜給理馬二名養馬二名各木一疋賜給輦直一名梢軍八名空梢軍四名雨具直一名駕轎五雙牽夫十名左牽驛子五名驛子十名各木一疋隨駕司僕內外寺員役馬醫司僕一人米三斗書吏十八人內一人木二疋十七人各米三斗理馬六名養馬十七名輦直一名各米二斗牽馬陪十一名內一名米一石木一疋十名各米三斗諸員十三名巨達十二名內寺牽夫四十五名外寺牽夫一百三十二名驛子三十八名雙轎右牽驛子十二名貢軍八十二名郎廳所率四名各米二斗賜給竝內下華城饌案床熟設排床差備裨將崔孝閔令該衙門高品付料羅東旭等二人最勞令留守從便收用鄭重周議藥同參待窠調用韓命喆賞加監官李道文等四人各紬一疋書吏羅殷述等二人帖加朴之大等三十人各木二疋賜給水刺盤果熟設排床差備裨將趙鳳陽等四人各紬一疋賜給前判官李邦億前窠待窠仍任書吏羅萬倫等三人庫直一名各木布各一疋賜給華城進饌時樂工執事典樂金應三朴輔元帖加養老宴先唱典樂柳敬潤等二人各白木一疋木一疋布一疋賜給觱栗孫鳳郁等十六人大笒崔五章等七人洞簫黃得重等二人唐笛林喜昌等三人稽琴洪三得等八人杖鼓金三得等五人敎坊鼓吳大孫等四人各木二疋布一疋賜給華城進饌時內營兒細樂手曹都也之等六人木二疋布一疋賜給華城進饌時女伶京妓德愛等十六名鄕妓桂蟾等十五名鄕童妓福惠等二名各白木一疋木一疋布一疋賜給
정조 19년 · 강
慈宮施賞于整理堂郞以下有差
정조 19년 · 목
初九日晝停鷺梁站時堂上沈頤之徐有防李時秀徐有大尹行恁各禾紬一疋賜給徐龍輔胸背繡一件賜給本站郎廳洪守榮禾紬二疋賜給書吏崔道植等二人各綿紬一疋賜給都廳書吏張雲翼等六人綿紬二疋都給曹允植張世紈各綿紬一疋賜給○宿所始興站時堂上沈頤之徐有防李時秀徐有大徐龍補尹行恁各囊子一部賜給本站郎廳洪大榮禾紬二疋賜給書吏李厚根等三人各綿紬二疋賜給都廳書吏張雲翼等六人綿紬四疋都給本縣待令將校十一人色吏十五人各木一疋自本所出給○初十日晝停肆覲坪站時本站郎廳李潞秀禾紬二疋賜給書吏盧守一等二人各綿紬二疋賜給都廳書吏張雲翼等六人綿紬二疋都給待令廣州將校色吏合十二人各木一疋賜給○次園所站時本站郎廳具膺禾紬一疋賜給書吏金致德等二人各紬一疋賜給都廳書吏張雲翼等六人紬一疋都給園令具膺任希厚各繡枕一部賜給監官二人各紬一疋賜給京守僕六人各木一疋賜給鄕守僕四人各木一疋扇子一柄帽子一立賜給守護軍五十名各木一疋扇子一柄賜給山直七十名員役四名各木一疋賜給植木差使員南陽府使李翼晉振威縣令吳在斗龍仁縣監徐理修陽城縣監鄭柱安山郡守趙重瞻各縀囊一部賜給植木差使員曹允植柳綠廣紬冠帶次一疋藍紬一疋單鶴胸褙一雙賜給張世紈藍阿浪綃天翼次一疋紬一疋賜給監官盧大喆藍生紬一疋木一疋賜給衛將李益鉉等二人各黃囊一部賜給員役三人各木一疋賜給僧總攝獅馹木一疋胡椒五升賜給有料僧哲學等三十名各扇子一柄胡椒二升賜給僧戒洪等三十五名各胡椒二升賜給○十六日還宮後總理大臣右議政蔡濟恭粉紅雙紋綃一疋藍輕光紬二疋賜給堂上沈頤之徐有防李時秀各粉紅雙紋綃一疋藍輕光紬二疋賜給徐有大藍雲紋紗一疋藍生紬一疋賜給徐龍輔雙鶴胸褙一雙賜給尹行恁柳綠甲紗一疋藍雲紋紗一疋賜給郎廳洪守榮草綠生紬一疋藍紬一疋賜給具膺洪大榮李潞秀各草綠雙紋綃一疋藍紬一疋賜給金龍淳草綠熟綃一疋藍紬一疋賜給監官卞世義洪樂佐各藍熟綃一疋紬一疋賜給書吏張雲翼等十六人各木一疋扇子二柄賜給書寫一人庫直三名使令五名文書直三名各木一疋扇子一柄賜給使喚軍九名各布一疋賜給將校鄭道寬等十一人各木一疋布一疋賜給牢子二十名各木一疋賜給卜馱四名各布一疋賜給巡令手三十二名各木一疋賜給卜直三名各布一疋賜給燈籠軍十三名各木一疋賜給
정조 19년 · 강
召見時原任大臣閣臣回還進賀副使書狀官于誠正閣左議政兪彥鎬領敦寧金履素判府事金憙李秉模檢校直提學徐有防原任直提學徐龍輔檢校直閣李晩秀原任直閣金勉柱尹行恁檢校直閣南公轍檢校待敎徐有榘回還進賀副使鄭大容書狀官鄭尙愚
정조 19년 · 목
爲承候來待也彥鎬等曰流虹之慶年載回見羹之聖慕冞切親陪慈宮祗謁園寢此誠干載一有之盛擧而日吉辰良縟儀順成移蹕八日回鑾萬安臣等不勝歡欣鼓舞之至予曰慈宮詣園所連進茶飮是時焦遑何可盡言而還御行宮後旋卽平復及至回鑾凡節反復勝焉此必行氣之效下情誠萬萬慶幸矣予謂回還使臣鄭大容等曰彼中一向無事皇帝筋力如前强健云耶大容曰然矣予曰傳位則果於來年爲之云乎大容曰自外聞之雖未得其詳而傳說則果然矣彥鎬曰始興縣翌日問安不參諸宰草記請罪矣今日引嫌幷不入來矣予曰已諭矣政院何不頒示乎伊日開門果是差早諸宰之未及參班容或無怪矣
정조 19년 · 목
因藥院請診啓辭敎以慈殿氣候一樣慈宮連日勞樣之餘寢睡水刺起居凡節一向康寧下情不勝慶幸卿等不必入侍矣
정조 19년 · 강
命隨駕將臣將官軍兵大僕所屬選日犒饋抄隨駕校卒未經瑞䓗臺者別試一技於中旬日其不入中旬之類亦抄出稟旨
정조 19년 · 목
敎曰陪駕八日還宮萬安慶幸歡祝小大同然此時予心百倍於群情隨駕將臣將官軍兵太僕所屬當自內帑措辦餠肉選日親行犒饋令整理所各捧成册以總數別單草記事分付各營中旬出於餙慶之意隨駕校卒之已經瑞䓗臺試射者外抄出各於中旬日別試一技別單草記事分付於兵曹畿營及各該營門隨駕而不入於中旬之類亦爲抄出稟旨事一體分付
정조 19년 · 강
命園行時記過待還宮勘罪之類竝蕩滌
정조 19년 · 목
敎曰今番園幸時記過及待還宮後勘罪之類竝蕩滌事分付各營各司雖傳敎之外凡係干科之類杖棍除汰一竝安徐以示今行欣慶之意亦以此意下諭于畿伯華留
정조 19년 · 강
咸興府幼學金應一等二人上疏賜批
정조 19년 · 목
疏略曰奧惟永興本宮卽我桓祖大王舊邸太祖大王誕降之地也惟我桓祖大王爰及厥妃胥宇玆地肇基王跡天心於是乎與宅地靈於是乎毓慶聖祖龍興之讖異僧龜契之跡古今相傳愈久如昨徽烈遺躅永留干祀奠我邦家此基之於我國家正如周家之邠岐漢室之豐沛則太王之功德宜頌於此矣上皇之衣冠宜奉於此矣今乃祗省舊址則太祖大王影幁旣奉安於濬源殿矣太祖大王位版及神懿神德二聖妃位版亦皆奉安於本宮而蘋蘩之薦獨未遑於桓祖陟降之靈旣異乎殷之禘帝嚳周之祀姜嫄之禮制又欠我朝因遺址起祀典之盛意也臣竊以爲隮奉桓祖大王懿惠王妃進享於本宮而以太祖大王及神懿神德二聖妃竝享一宮則仙遊斯集庶慰祖宗左天之靈人心胥悅實合臣民擧國之望此誠設宮於舊邸之本意也近考永興本宮瞻錄則有一册子其中所錄典祀廳故實下有曰先大王乙巳四月典祀廳重建時撤其舊廳則其舊樑有墨跡之完然者書云洪武二十九年丙子創建崇禎五年壬辰重創康熙四年乙巳改重修云云臣等援據年條着意尋繹則洪武丙子者卽我太祖臨御之五年山斗之祝方在無彊則祭享熟設之典祀廳不當預建此必是我太祖爲桓祖設宮薦苾之所無疑而間經兵燹宮廟祀典之例竝與文獻邈矣無徵則桓祖享祀之禮特是舊典之修擧實非今日之初創而尙今禋享只在乎太祖則其於太祖在天之靈何以慰平日崇享之孝意而朝家祀典之欠爲如何哉矧此乙卯重過誕降回甲之歲而適與殿下莫大之慶同符一時此誠千載一會而列朝未擧之典似有待於殿下之今日臣等仰慕之悃益有倍於他年矣伏乞聖明克追桓祖奠基之偉跡仰慕太祖設享之孝意重修祀禮永垂來後一以爲聖上繼述之孝一以慰臣民顒祝之望批以永興本宮之虹流舊第用桓廟薦苾之儀者禮固然矣且有可據之已例文蹟而況當今年乎然事係莫重若以興感於今年而修明桓廟以上位儀節亦當如何爲可令禮曹廣考草記稟處
정조 19년 · 강
命司饔奉事金魯正司宰直長李趾亨待窠還任
정조 19년 · 목
因魯正趾亨拿處傳旨敎以微罪也待窠還任
정조 19년 · 강
內移鍾城寧越星州文義倅以今番承傳人調用星州文義新倅待畢賑下送
정조 19년 · 목
敎曰鍾城寧越府使星州牧使今日政內擬限麥秋仍任之文義亦爲內擬以今番承傳人次次調用其中星州文義待畢賑下送事分付
정조 19년 · 강
命洪樂佐單付五衛將
정조 19년 · 목
敎曰行副護軍洪樂佐今日政五衛將加設單付
정조 19년 · 강
命勿頒陽德縣監望筒文義縣令以崔珽擬入
정조 19년 · 목
陽德縣監首望以崔珽擬入敎曰堂下積仕之李文道豈可無端作窠乎司謁誤傳陽德望筒勿爲頒布當該司謁當處分而崔珽以文義擬入
정조 19년 · 강
有政吏曹判書尹蓍東進
정조 19년 · 목
以韓晩裕爲禮曹參議洪守榮爲安邊府使○敎曰安邊府使洪守榮何時不可爲仍任前職園令任希厚此人承傳豈可踰日擬其代仍於其窠用牧使履歷○以洪景厚爲長興府使○再政以兪彥錥爲益山郡守金思羲爲始興縣令李潞秀爲盈德縣令○三政以李應曄爲全義縣監金龍淳爲江西縣令○四政以李尙謙爲鍾城府使李師濂爲寧越府使具膺爲星州牧使李星會爲龜城府使金東覽爲龍安縣監鄭東協爲雲峯縣監李鎭復爲江陵府使任希厚爲安邊府使金在淳爲順興府使李文道爲熙川郡守添書也丁遇泰爲稷山縣監洪樂佐爲陽德縣監添書也洪大榮爲水原判官○五政以李恒演洪樂正爲顯隆園令金聖和爲長淵縣監崔珽爲文義縣令趙鎭奎爲淸道郡守
정조 19년 · 강
命雲峯縣監鄭東協晉州牧使李德鉉相換
정조 19년 · 목
敎曰新除雲峯縣監權作堂下窠與晉州牧使相換
정조 19년 · 강
命新除三南守令待畢賑辭朝
정조 19년 · 강
命盈德縣令李潞秀因其窠用府使履歷
정조 19년 · 목
敎曰整理諸郞皆爲陞敍之職盈德縣令李潞秀因其窠用府使履歷今番因特校用履歷之類官案名下皆縣注
정조 19년 · 목
水原留守趙心泰狀啓以爲前縣監申百祿差下親軍衛右別將係是堂下請令該曹加資下批敎曰今日政下批
정조 19년 · 강
掌令李城輔陳疏賜批仍飭抄選諸人上來察職
정조 19년 · 목
疏略曰伏念國家用人之制或以韋布之賤擢置誦說之聯風憲之寄加之以招徠乃列聖以來嘉奬儒術之家法而實追三代帝王所以旁招俊乂之至意也宜求正直端方多聞博識之士以資顧問以司網紀而乃以如臣之不才蔑學苟然充數節次推遷逈出常倫大有垂於聖朝綜核之政者當如何哉顧以螻蟻之微仰累日月之明濫竊光寵玷辱名器其爲罪戾萬殞猶輕臣以世祿遺裔蒙被殊遇其欲繼先祖畢義願忠之志者自是臣子之常分而緣臣駑下旣無以仰承德意之萬一徒負欺謾之重戾至於如此此臣所以中夜不寐怵然悼歎寧欲無知不可得也臣兼以稟氣甚薄夙嬰奇疾又未當出從士友討論經義秪以早廢功令居閑日久在廷之臣或意其有記誦之業輾轉謬誤置之選籍苟使臣平日言行未當有假托虛僞之端則豈其謬占引薦自歸謬濫以致中外之該惑乎況臣已待罪末蔭奔趨祿仕有異乎高擧遠引之流乃敢屢屈恩命委之草萊蔑法虧分在所罔赦伏乞許遞職名令勿檢擧批以歲初朝參也臺臣有以招徕爲請者目下先務莫過於延訪經明之士捄正恥說之弊習況如爾輩之在抄選之列者尤宜拔例勉出爾知此意勿復控辭上來察職○敎曰近因未遑以待還駕後矣掌憲辭疏際至此時招徠之思豈有彼此掌憲外在抄選之列者亦竝上來察職之意自政院措辭下諭
정조 19년 · 강
命東堂冒赴儒生李基承充定水軍
정조 19년 · 목
東堂文科試所啓言幼學李基承以十四分入格儒生黃基安言講席曰基承未參初試而稱以陳試冒應會講云臣等取見基承陳試公文及四館所謄錄則基承之殿講給分在戊申秋而渠之公文書以己酉冬年條相左故卽付四館所査問基承發明多涉杜撰渠之所蒙恩賜在於七年之前而其問一未赴會試則昨秋初試何不以恩賜赴場乃於今春成此公文乎爲先拔去請令攸司査實嚴勘允之○刑曹以李基承降定水軍啓
정조 19년 · 강
命保放諸囚未及發配兩臺臣蒙放承宣罪名竝蕩滌
정조 19년 · 목
禁府啓言時囚罪人柳雲羽待放榜三日還囚後勘放鄭弼祚先爲勘處事有命矣雲羽放送待放榜三日後擧行弼祚金甲島定配押送敎以當此喜幸忭祝之日微罪何論保放諸囚及未及發配兩臺蒙放承宣罪名竝蕩滌
정조 19년 · 강
命文臣製述及文武臣殿講念後更稟
정조 19년 · 강
禮曹判書閔鍾顯上疏賜例批
정조 19년 · 목
疏略曰臣伏聞文科覆試試官以擧子李基承照律嚴勘事草記陳請臣於此實有所萬萬惶愧者蓋基承是京中簪纓之裔臣亦有一二番面分向者來見臣謂有年前發解而有故未赴今欲受出公文以爲赴擧之地故臣果信之不疑及其呈狀以己酉發解之未及許赴爲言故臣果循例題送以付四館所孰知其年條則變幻事實則欺隱至有此冒赴冒占之事哉臣見欺於此等之類使莫嚴之科場有此攔入之擧論其所犯合被重勘伏乞亟命有司勘臣當被之律
정조 19년 · 강
命嶺南還穀應加分外加給
정조 19년 · 목
從嶺南道臣趙鎭宅狀請也
정조 19년 · 강
召見藥院諸臣及閫帥守令于誠正閣
정조 19년 · 목
批以是年是行粗伸一分下情而八日之間還駕萬安歡欣慶祝有難名狀進爵宰臣之錫以上駟邦禮則然況卿之今番獻觴出於特例乎卿須安心領受仍命遺史官傳諭
정조 19년 · 강
飭新除守令辭朝仍命益山郡守兪彥錥與近地守令相換
정조 19년 · 목
敎曰江陵府使李鎭復安邊府使任希厚長城府使洪景厚盈德縣令李潞秀當日辭朝催促赴任此時三南守令不可一刻癏曠益山郡守近地守令或上京守令中令該曹口傳相換仍令當日辭朝○益山郡守兪彥錥楊根郡守尹行醇相換
정조 19년 · 강
配東堂冒赴儒生李基承于三和府
정조 19년 · 강
進賀書狀官鄭尙愚進燕京聞見別單
정조 19년 · 목
別單一彼地昨年穡事自栅內至瀋陽皆稱穴農而關內外則夏旱秋霖俱不免大無至於各省亦皆告歉皇帝特命賙賑多有蠲減都民中有年久逋欠者每歲末徵捧而臨歲因皇旨盡爲蕩減厥數爲銀累萬兩諸省中水患最甚處令該地方官瓦家一間給銀五錢草屋一間給銀三錢更構奠居一皇帝筋力雖云衰耄容貌尙多韶華高坐黃屋而少無低垂穩步層梯而初不扶將嚴寒侵曉躬將杜壇之享事一望離次不廢圖明之宴遊於此可知其氣力之康旺而至於接待外國使臣之際亦可見言語之只及當問精神之無處不周一皇帝以明年傳位之意布告中外嗣皇帝之當屬於誰自中必有云云故使任譯輩或試問於朝士採探於閭巷而與彼人接見之際語及於此則擧皆緘口而不答揮手而促去終未的知而蓋聞皇帝之第十五子嘉親王永琰爲人沈重處事剛明皇帝之寵受有倍諸王朝野之想望亦已多年今正月初二日皇帝會內外子孫設宴於宮中各有銀子之賞賚而獨不及於永琰曰爾則何用銀爲自此以後彼中物議尤歸於永琰一閣老中和珅之權勢轉益隆盛威福專擅人言喧騰睚眦必報而雖貴戚大臣莫敢誰何貨賂公行而雖微末庶官皆有定價甚至於諸皇子皆以爲和家之財貨若盡取則天子亦不足貴年前錢鈔事亦是和珅之沮戲云矣今番之行我國人與禮部侍郞鐵保筆談之際彼以爲向來錢鈔事庶可諧矣一人中間沮搪而不成問其誰某則粉板上書示和之一字而仍卽拭去一近來彼中法網多紊貨賂成習諸省貢獻之物有名無實各庫典守之官憑公營私所納之縀縜不準尺數金銀亦多幻色甚至於皇帝之賞賜例自內務府出給而近來則頒賞之物都取於巿肆而內庫所在盡歸於該官彼人亦以爲此蓋皇帝近年衰老之致而實爲大國羞恥之事一商賈輩之交結官長出入衙門自是彼中法禁而聞昨秋兩淮間汪肇泰洪廣順爲名兩商往來於鹽政司而或稱爲官長之宗族或稱爲官長之門生多有不法之事乃爲法官所摘發將抵重律肇泰廣順自願納銀贖罪有皇旨議下總管內務府大臣自內務府議奏請各罰銀十萬兩以爲日後之戒其所捧罰銀納內務府充公用云內務大臣卽和珅而和珅之伎倆稱以富國强兵專尙損下益上故小民之怨讟益不勝紛紜一每歲首優老之典遍及於各省而民人中年七十以上頒賜米肉而慰恤九十以上造給牌樓旌別士人年七十以上赴擧呈券者許令直赴而四川省成都縣民人戴世興爲名人生於康熙三年甲戌至今乙卯年爲一百二歲而其長子年近八十一門之內五世同居該知縣以事甚稀貴奏請旌閭皇帝可其奏而別下綸音賞賜之物褒旌之典與他尤別一荷蘭國在於極南九萬里之外與西洋接隣而康熙六十年間始來朝於中國今年又以皇帝之登極六十年來貢進賀而其進貢物件則萬年如意八音樂鍾一對時刻報喜各式金表四對鑲嵌金小盒一對鑲嵌帶版四對各色大呢十版西洋布十疋珊瑚珠一百八顆琥珀珠一百八顆千里鏡二枝風鎗一對金銀線三十斤琥珀一十斤各色花毡十板各色羽毛縀十板地琰二張大玻璃鏡一對花玻璃鏡一對玻璃掛燈一對慈窩一百斤檀香五百斤荳䓻一百斤丁香二百五十斤枟香油三十甁丁香油三十斤
정조 19년 · 강
命定州撻川太祖大王旋凱宣祖大王駐蹕舊基樹碑紀蹟
정조 19년 · 목
前平安監司金思穆狀啓以爲因定州幼學高仁基等上言令道臣博考文蹟論理狀聞後稟處事該曹回啓允下矣定州牧使金爔牒呈內謹按麗史提網及州上邑誌有曰高麗恭愍王十三年甲辰我太祖大王自東北面率精騎一千赴定州破元兵於隨州之撻川隨州卽今之屬定州也土人所稱元帥臺戰場坪卽是撻川地而自古指點至今傳說曁我宣祖大王西幸時由東門入御于卓龍家特留二日龍竭誠進膳州人玄淡獻馬發向龍灣癸巳正月初八日天將攻破平壤賊是月車駕還至京師特召卓玄兩人人已俱亡贈工曹參議卓家舊址民不敢築屋而事俱載邑誌及海東名臣錄文獻之可徵者一按明的考按麗史及邑誌則兩聖祖旋凱駐蹕之蹟果符於邑報立碑紀蹟事係重大臣不敢輕議請令該曹稟旨擧行禮曹回啓以爲兩聖祖旋凱駐蹕之盛蹟竝在一鄕麗史邑誌斑斑可據則特書備紀刻之貞珉昭示無極以聳西土之觀瞻恐爲合宜請分付道臣以爲擧行之地敎以湖南之八良峙海西之躍馬池關西之梨花亭北關之讀書堂馳馬臺或建碑或設閣以寓追遠之思者列朝已行之蹟可按而考也今於定州撻川勝捷駐蹕之所豈可獨曠紀蹟之擧徒令邑中父老人士指點傳稱乎依回啓施行記文令入侍文任撰進而心晝眞實不似近來斜細之體者惟於李晩秀見之碑面令檢校直閣李晚秀書進
정조 19년 · 목
予謂左議政兪彥鎬曰三南各鎭給代皆已拮據耶此在外方爲切骨之瘼卿於筵退後講究從便區處之方趁早草記也謂御營大將李漢豐曰中旬何日爲之漢豐曰念後卽當爲之矣予曰犒饋念一日當爲之其後設行可也謂禮曹判書閔鍾顯曰因北儒上疏桓祖大王躋享于永興本宮事卿已博考可據典禮草記矣此是莫重莫大之擧其在鄭重難愼之義不可不博詢諸議時原任大臣處收議以聞也謂藝文提學李秉鼎曰因西儒上言定州撻川及卓龍家舊址立碑紀蹟事纔已措辭允下矣記文卿其撰進也
정조 19년 · 강
命置河陽匙山烽燧撤廢之議
정조 19년 · 목
左議政兪彥鎬啓言頃因兩南御史徐有聞書啓河陽匙山烽燧設置委折令帥臣査實狀聞後稟處之意覆奏行會矣卽見慶尙左兵使李潤謙狀啓以爲匙山烽臺若謂之無關於有無而仍爲棄置只以城山城隍兩烽傳應則終不如匙山烽之瞭然相望且若無匙山烽則自金海烽一路至于慶山而不無中斷之慮故古人之必以此匙山爲兩間接續之階而設此一烽臺也設置委折雖無考據而緊歇便否如是較然爲辭矣城山城隍之間相去爲五十里之遠故雖於日氣淸明之時瞭望遠而照應難況天陰雨暗斷絕必矣賴有匙山烽之接續兩間實甚緊切兵使狀聞與圖形旣如是詳盡匙山烽之謂有些少邑弊而遽議撤廢事體不然請依前仍置從之
정조 19년 · 강
命東萊硫黃軍換定本府所在分防軍
정조 19년 · 목
左議政兪彥鎬啓言頃因慰諭使李益運書啓東萊硫黃軍三百名換定於本府所在分防軍之意行會矣卽見慶尙左水使沈鑏所報以爲分防與硫黃軍均是一疋之役而分防之在本府者換定於硫黃軍之在外邑者則防布各邑自可排當輸送而硫黃布則本府不煩送校收捧彼此兩便今若以此換彼則該府收布不無便易而於本營別無損益爲辭矣硫黃布則送校收捧民間之疲於供饋校屬之困於往來主客俱受其弊防軍布則判邑排當收來府校不煩催督旣無拘掣勢甚便當請依報施行從之
정조 19년 · 강
命海西水營軍糧留庫小米限八百石加分
정조 19년 · 목
左議政兪彥鎬啓言卽見黃海水使李普漢所報以爲本營軍餉米應分之數爲三千六百餘石還民則爲三千餘戶以此石數較諸戶數每戶當受僅爲一石窮春種糧加分請得已多其例本營軍糧留庫小米一千九百石內限八百石從略加分爲辭矣本營穀少民多從前種糧加分已多其例請依所報施行從之
정조 19년 · 강
罷監試會試學禮講試官洪秉臣沈奎魯職
정조 19년 · 목
左議政兪彥鎬啓言向來監試會試學禮請時鄭華淳之子應講於二所而其時試官始則許講末乃以其父華淳方被基論拔名講錄云果是不當赴之類則初何以許講旣已許講之後則又何以私自拔名也有違法式關係後弊不可以事過而置之請設試官施以譴罷之典從之
정조 19년 · 강
命園幸隨駕軍校外各廳各衙門不入於中旬者同爲試取兵判訓將侍衛及各廳武臣之不入於瑞䓗臺及中旬者別單書入
정조 19년 · 목
兵曹判書沈煥之啓言今番園幸時隨駕而不入於中旬之類亦爲抄出稟旨事命下矣謹稽前例則隨駕軍校外各廳各衙門今當應試者忠義衛七人忠贊衛二人內吹二十二名扈輦隊二十四名近仗軍士三十名日傘奉持驛卒十二名扈衛軍官一人軍士一名左右廳捕校四人牽馬陪十一名巨達三十名合一百四十四人故仰達矣敎以此類本曹中旬設行時同爲試取而此外如卿及訓將侍衛及隨駕各廳武臣之不入於瑞䓗臺不參於中旬者抄出別單書入
정조 19년 · 강
給南漢留營京廳各穀及義僧番錢停退蕩減之代
정조 19년 · 목
守禦使沈頤之啓言南漢留營各庫還穀昨年停退後今春還分不足爲二千四百九十餘石非徒民食之不得排巡各庫之取耗支放無以繼用在前如此之時以本府軍餉移來還分停退之數仍爲會錄於原餉待秋準捧還充多有已例且京廳及留營本府保米之昨年停退代錢亦爲一千六百餘石當此歉歲若以代錢放糧則京外許多校卒實無支保之路此亦勢將以軍餉留庫中姑先推移取用停退則待秋收捧自當還充代錢則從便貿米次次出送此外又有義僧番錢蕩減與停退之數亦爲一千二百八十餘兩此則以本廳管餉錢姑爲推移繼給待秋成收捧還報事甚便好請竝下詢大臣處之詢于大臣左議政兪彥鎬曰昨年停退代錢之後支放之不足其勢固然留餉取用雖甚可悶支放係是不可已之事而且有已例勢將許施而節略排比待秋準充之道付之帥臣毋敢泛忽似合宜矣從之又啓言本城餉穀近年以來停退頻數年年耗縮目今記簿元數竝雜穀僅爲五萬餘石而昨年停退六千餘石又在其中若此不已則數年之內又將有傾庫分還之慮矣各年舊還雖不得一時準捧昨年停退則待秋成不待朝令一竝收捧無有升斗未收之意請預爲出擧條嚴飭分付從之
정조 19년 · 목
敎曰今番各營中旬之特命設行出於慰悅三軍俾知慶禮之意也如有直赴之類當令付之今式一體唱名殿試期日在近其前勢難爲之殿試日子以晦初間退定推擇事分付該曹
정조 19년 · 강
兵曹以親臨武科殿試元榜人及直赴人規矩啓
정조 19년 · 목
元榜人規矩鐵箭三矢八十步騎蒭一次一中貫革五矢百二十步一巡一中柳葉箭五矢百二十步一巡一中鳥銃三柄一巡一中鞭蒭一次一中講粗取一持直赴人規矩鐵箭三矢八十步騎蒭一次一中貫革五矢百二十步一巡一中柳葉箭五矢百二十步一巡一中鳥銃三柄一巡一中鞭蒭一次一中講粗取一枝
정조 19년 · 강
拿處考喧都事申翼顯
정조 19년 · 목
刑曹啓言依判付考喧書吏羅卒等一竝捉來査問則渠輩所告以爲擊錚猥濫之弊前後申飭截嚴故今番幸行時路旁雜人禁斷揮燈之際擊錚之類多入其中只以卽地見捉者收捧原情則其數爲六度故五度移送本曹一度移送畿營云年前飭敎蓋指猥雜不如法之類而今番金吾擧行不爲區別混同遂送所捧原情極其數少致勤査問當該考喧都事不能檢飭之狀誠甚駭然請令該府拿問處之允之
정조 19년 · 강
命沁都仙源庫綿布訓局取用之代以湖南左右水營休番木及嶺南射軍木輸送
정조 19년 · 목
備局啓言訓局中旬賞格木八十同旣已取用於仙源庫請以湖南左右水營休番木各三十五同嶺南射軍木十同待秋新捧輸送本庫之意預爲分付允之
정조 19년 · 강
給兩南軍布蕩減停退之代仍飭統帥及諸道道臣星火區劃分給鎭卒支放之需
정조 19년 · 목
備局啓言今年兩南各樣軍布蕩減停退者俱係遂朔放下之需不可不趁卽區劃矣因慶尙監司趙鎭宅所報道內各營各鎭堡防布給代不足條一萬八千七百十二兩依所請以道內留貯錢中推移取用事業已題送而全羅監司李書九所報碧沙驛吏奴貢錢蕩減條二千兩道臣旣以賑廳穀耗條請劃依此施行兵使朴基豐所報防布蕩減條四十七同四十六匹以該營記簿所在取用停退條四十二同及前右水使鄭彥衡所報防布停退給代不足條三千一百八十五兩京司上納錢一千八百二兩木十同亦依嶺南例令道臣本營留貯錢木中推移區劃則蕩減停退已盡措處而至於停退給代之數待秋準充然後可無記簿虛耗之患請嚴飭道帥臣如數還報後卽爲報本司之意竝分付允之敎以各鎭給代之需專爲鎭卒之支放嚴飭諸道道臣星火區劃趁時分給若或藉此而名存實無害歸鎭屬則先自不飭之統帥施以重律各別嚴飭畢分形止令統帥狀聞
정조 19년 · 강
命整理所編摩儀軌活印以進仍命總理大臣蔡濟恭撰進序文
정조 19년 · 목
整理所郞廳以總理大臣意啓言整理所旣已撤罷儀軌不可不詳細錄成以備百世文獻請堂上沈頤之郞廳洪守榮差下使之擧行敎以旣與例設之都監稍異則不必用儀軌格式事則義起禮則緣情亦當有一部徵信之書以示後人儀軌而兼類聚之體裒成活印以進而史庫內閣弘文館戶禮兵曹各營門華城畿營廣州果川始興各藏一件本所堂郞華城留守入直承史各頒一件堂上中行司直沈頤之旣已啓下行副司直徐龍輔尹行恁承旨李晩秀與之編次而工曹判書李家煥與檢書官中頗諳編書者一二人亦爲差定使之眼同爲之勿以儀軌廳稱號令內閣主管序文則卿其撰進而册名從後稟旨
정조 19년 · 강
命楊根故士人朴來章妻鄭氏依法封爵
정조 19년 · 목
京畿監司徐有防狀啓以爲楊根郡守尹行醇牒呈內本郡故士人朴來章妻鄭氏今年爲九十二歲而其子孫未諳年九十受誥之法不得告官今始來訴故詳考帳籍鄭氏年九十二的實士族婦女年九十者抄啓封爵載在法典請令該曹稟處敎以今日口傳下批
정조 19년 · 강
以尹長烈爲東萊府使備薦也
정조 19년 · 강
改差寧越府使李師濂
정조 19년 · 강
遞大司憲李祖承掌令柳河源持平申漵李運行大司諫徐有臣司諫申大尹獻納申禹相正言沈銖沈鎜
정조 19년 · 목
因監試官望筒敎以山林外在外未肅拜未署經呈告人及有情勢臺諫竝許遞政官牌招開政差出待下批牌招
정조 19년 · 목
以尹師國爲大司憲李昌漢爲大司諫李羽逵爲司諫洪克浩爲掌令申光岳崔時淳爲持平李日運爲獻納金孝秀愼性眞爲正言韓鼎運爲寧越府使故主簿曺士男贈左承旨忠烈卓異也
정조 19년 · 강
遞大司憲尹師國掌令洪克浩持平申光岳大司諫李昌漢司諫李羽逵獻納李日運正言金孝秀愼性眞以具㢞爲大司憲李儒修爲掌令李奭濟爲持平李鼎運爲大司諫鄭東觀爲司諫李景溟爲獻納李運行沈達漢爲正言竝前望也
정조 19년 · 목
政院以師國等違召或在外文科會試監試官無以備員受點啓稟敎以山林外竝許遞前望單子入之待下批牌招察任
정조 19년 · 강
禮曹以桓廟追享永興本宮之禮廣考草記
정조 19년 · 목
該曹啓言因咸興幼學金應一上疏請桓祖大王懿惠王后追享於永興本宮事批旨有令禮曹廣考草記稟處之命矣原廟之制肇自漢代或以郡國行幸之地或以園寢所在之處歷代相仍如宋之神御殿亦用原廟古制宋眞宗五年以聖祖臨降作景靈宮我朝本宮之創設亦猶是義而至若永興本宮則以我桓祖大王之潛邸爲我太祖大王誕降之基遺蹟所被毓慶有自肇禋已久式禮罔愆而獨於我桓祖大王尙未擧祀典者柳或由於未遑歟昔我肅宗丙子因北評事閔鎭厚書啓始祔神德王后於是宮其時御製祭文有曰瞻彼永興肅肅廟儀誕彌之慶實在于斯矧惟去歲重遇誕年是則肅祖興感亦在於誕年之重遇今因聖祖誕辰之八回周甲心香旣傳芬苾新升以是年而擧追享之盛儀恐合於追遠光前之道至若批旨中桓廟以上位儀節以臣愚見則今玆本宮旣是桓祖舊御之地太祖載誕之基兩聖祖之同享斯宮實符漢宋之舊制而至於桓廟以上位則旣無可以端的取義者若我兩聖祖龍潛之邸虹流之第則有不敢遽議其當行儀節第伏念玆事至重且大以臣茫昧之識無以指的稟定請議于大臣處之允之
정조 19년 · 강
放金吾時囚申翼顯
정조 19년 · 목
義禁府啓言考喧都事申翼顯原情以爲今番幸行時衛外喧聒之弊嚴飭禁斷矣擊錚之類混入於雜人被遂中所捧原情若是數少不職之罪實無所逃請刑推得情敎以附過放送
정조 19년 · 강
判下上言一百二十七度于各該司
정조 19년 · 강
刑曹以擊錚人原情回啓
정조 19년 · 목
該曹啓言猥濫擊錚人原情竝爲後錄而取考原情則北部黃興孫以其父三得爲金興乭所殺死速卽償命事也昨年十月興乭推擠三得於湯釜中爛傷致死之狀渠旣自服於訊推之時已爲修啓將捧結案則今此興孫之徑先呼籲極爲無嚴原情置之龜城安英俊渠父支勅都監未下之數依他例劃給事也勅需區劃未知邑例之如何而苟有稱冤之端則固當呈訴營邑而敢以猥屑之事有此呼籲之擧者民習極爲無嚴原情勿施考律嚴勘東萊人朴敏貞奴進輝倭館支供色庫之逋欠遍徵隣族乞令革弊事也年前因該府民人之擊錚行會本道使之査處而又有備局關飭之事則該裨之一向阻搪云者極涉駭訝而本事虛實旣難詳知更令道臣査實決處旣非四件內事則今此煩籲極爲猥越請自臣曹照律懲治北部童蒙黃興孫原情以爲其父三得本以成均館典僕擧行於議政府懸房受其雇價昨年十月十八日刑曹使令金興乭來到本懸房公然起鬧踢入於烹肉釜中卽地殞命而此漢到今付置之城闉之下伏乞如律償命云龜城安正魯子英俊原情以爲渠父以丙申丁酉支勅都監之任無弊支過之後未放下之數乃爲二千二百五十兩蕩敗家產又至遍徵殘族同堂至親一朝敗亡蓋自每勅行以一千二百兩定式以後其定式外加下之數以勅庫之留米留錢料理放下之後還納本色者已爲沿路各邑通行之規而只緣命數奇薄終未蒙朝家一視之澤積訴營邑而營題之嚴截邑報之區劃不啻再三旣決而還寢又許而仍置以至二十年抱冤伏乞本府勅庫米錢依他例區劃料理補給東萊朴敏貞奴進輝原情以爲東萊七面小邑有吏民難保之痼弊焉者以倭館支供色庫輩年年無利逋欠隣族之遍徵也本府府使每有矯捄事分付而輒爲褊裨李東一之所阻搪李命臣擊錚登聞時啓下行關則李東一周旋於營府之間以李命臣誣岡天聽嚴刑定配其後接慰官洞悉此弊別單書啓啓下行關則本府使有成節目上送之意而東一又復阻搪以吏不願民無弊再次瞞報則癸丑年備局以該府擧行未妥之意嚴題以送則東一益復跳踉朴敏道金致儉劉尙純等三人自九月牢囚經年嚴刑嚴棍幾死圖生不勝疾痛之情將欲擊錚上來則東一多般周旋一邊嚴囚上典正妻特發猛差星火捉去今番必有生死之患伏乞嚴治東一虐民之罪敎以近來擊錚之猥屑頗有稍戢之效而昨日動駕異於他時城內亦異於城外意謂厥數不下數十度觀此捧入之供辭不過是數度事甚訝惑向於嚴飭之後考喧都事猶復操縱而然爲先詳査草記以爲嚴處之地黃興孫事昨於江郊路上見其絕惻之狀其在敦俗之政不可以已捧承款之招一味泄泄後坐起時斯速出場朴敏貞奴事渠之上典負逋一款姑無論東萊難矯之弊此爲最先屈指之端年前故相金領府事在時任也此事使之期於厘正而未果者事旣推上於朝廷且貽羞於交隣爲弊於監色莫甚於此先從渠所訴之端嚴飭道臣捉致所謂該裨者嚴刑究覈狀聞又啓言价川寡女李召史原情以爲其夫金良倜與李成燁者爭鬪成燁膝擣胷腹卽地氣絕六日而致死本郡守初檢曰傷處全無干連李光太等告被打狀則檢官以與正犯之招相左嚴棍刑推干連等不勝刑杖末乃一如正犯之招順川郡守覆檢時曰傷處狼籍云云與本郡守一會面酬酢後以無傷處樣報營而正犯李成燁自獄放送成燁兄弟以屢萬金富人一夜周旋無所不爲初檢官則赤面相對以有傷處曰無傷處覆檢官則俄頃之間前旣成獄後歸戲殺不勝至冤遠來呼籲云矣請上裁敎以議處又啓言果如所訴則揆以獄體極爲乖當而一邊呼籲有難準信請令道臣詳査狀聞後稟處允之又啓言加平奴旕福原情以爲其上典卽振武功臣忠誠君繼㴶之八世孫也雖流落鄕曲猶有先閥姑保班名千萬意外常漢金加仁白自特豪富一日以其子四柱單子來納而肆然通婚於其上典家閨秀卽地告官則官亦悉其父子無嚴之罪竝爲決笞閨秀聞加仁白凶悖之說絕穀五日而喪出官家爲驗檢而來無端直曰染病致死更無究覈之擧覆檢官抱川官一從初檢所報加仁白仍爲白放豈有如許冤痛伏乞該道巡營各別嚴覈得以償命云請上裁敎以苟如所訴足爲干和嚴飭道伯査問委折狀聞後稟處又啓言舒川良人池大得原情以爲隣里權趾禎乃勢家子弟也十年前其四寸斥賣草家三間故渠父以七兩錢買取其後趾禎更徵舍價而貧不能應以此結嫌去年四月初九日無端捉渠父嚴杖二十四日因而致死方其氣息奄奄趾禎書給諺牌於渠曰汝父雖死初終諸具吾當如意備給勿爲告官以好意處之仍脫身逃走故私自捕捉納于本官則自本官檢屍後不施刑不着枷營門循私掩置以至周年終不斷獄且去年五月二十日渠母以夫讎未報生存無益自決致死而官不論報報讎無路敢此陳達乞別遣按獄使以行國法云大得依先朝受敎放送所供請上裁敎以議處又啓言以原情觀之雖經檢驗不爲囚推者緣何委折而原案旣不錄啓獄情有難遙度請令道臣査聞後稟處允之
정조 19년 · 강
京畿監司徐有防以擊錚人捧供馳啓
정조 19년 · 목
狀啓以爲抱川童蒙李永啓原情以爲以本縣李敬胤子出繼於京居李敬熙處父事者五年癸丑年遭養父喪如禮蒙喪又於神主以其名旁題同年又遭生母喪奔喪下去其間養母喪又出而不爲通訃故傳聞訃音卽爲奔喪則興德李敬行之子稱以繼子驅遂罔有紀極此必敬行之子符同陰險之族中間橫出奪人宗亂人倫之致伏乞明査云一邊之言旣未準信罷養之擧必有所以不可無一番査實之道請令該曹稟處從之又狀啓以爲楊州鄭洙原情以爲其父時澤以同宗鄭涑之殺人橫作繫囚當初疏卑之族鄭時鑑早年身死其妻文女無依寡居而隣居女人奉艾暗自誘引賣食其父身爲門長只捉奉艾責以道理以女有日後之患則使渠自當之意捧侤音放送之矣厥後鄭涑輩私自推治奉艾因爲致斃而此獄事實俱在文案伏乞明査處決云廣州良女李召史原情以爲其夫洪順海以趾賊之庶八寸出入門下庚子年間定配於穩城地女年六十一歲夫爲六十二歲死生存沒漠然無知乞蒙放釋云鄭時鐸事當初殺越出於三鄭而正犯歸於時鐸獄案已成乃敢截去頭尾張皇爲說縱子鳴金驚動天聽其猥濫之罪自臣營各別科治洪順海事關係莫重則托以爲夫如是呼籲萬萬驚駭而係是婦女例不得施刑原情內辭意一倂勿施又狀啓以爲廣州果川境四件外駕前鳴金及文字呼籲之類所當直爲拔去而雖在勿施之科以其供招登聞以勿施何如之意措辭狀聞事丙午春旣有定式故取其所供撮其梗槪後錄馳啓卞光碩原情半諺半眞全沒格例指東指西都事叫嚷已萬萬痛駭而至於宋鎭岱似此民瘼呼訴營邑未爲不可而乃敢於四件外肆然呼籲亦係民習請上言內辭緣竝勿施別加嚴懲令攸司御處四件外鳴金秩驪州喪人卞光碩以爲京居閔承旨家貸錢三十兩邊利當爲六十兩云矣閔家忽稱以一百二十兩當爲準報渠之十間草屋三十斗落田畓文券送奴執持伏乞明査推給文字呼籲秩礪山幼學宋鎭岱以爲均役設始後一結稅米二十一斗七升五合結錢五錢一分定式收捧矣數十年來一結稅米二十三斗八升五合太二斗結錢五錢一分捧上秋結役一結米二斗租四斗錢六錢面書員役只價一從田畓斗數每斗米五合考給價每結租五斗收斂傳關租六百石亦依民戶數分排收捧式年戶籍米他邑則或一二升收捧而本邑則從口數每口以三升徵捧上項民瘼別加釐正云敎以依狀請施行事回諭
정조 19년 · 목
時至改具冕服詣版位行再拜禮詣盥洗位盥手詣神位前三上香奠幣進幣爵酒官吏曹判書尹蓍東奠幣爵酒官吏曺參議韓晚裕行酌獻禮大祝兵曹正郞洪樂游讀祝文訖行飮福禮望燎禮禮畢還入齋室
정조 19년 · 강
召見判府事金憙于齋殿
정조 19년 · 목
敎曰金判府事入來肅拜卽於官庭爲之仍爲入侍○予曰踰關遠程卿亦勞止日吉辰良享禮順成是誠萬幸矣憙曰將事之夜天朗氣淸定陵享月亦如之莫非聖孝攸格自天有祐矣予曰齋夜聯詩使之揭板亦餙慶識喜之意也憙曰臣於道中得承聯詩賡進之命句語蕪拙誠甚惶悚矣予曰此固何傷予曰沿路民事果何如憙曰南關可謂樂歲至於沿路淮陽金城安邊德源等邑而賑資亦皆無慮云矣予曰見道伯乎憙曰不得見矣予曰聞其欲遞歸乎憙曰聞其老新待春和將爲先歸矣
정조 19년 · 목
改具翼善冠袞龍袍乘輿出日膽門入明政門永淸門交泰門還內
정조 19년 · 강
召見時原任大臣于誠正閣左議政兪彥鎬領敦寧金履素判府事金憙李秉模右議政蔡濟恭
정조 19년 · 목
承候來待矣○濟恭曰日前上苑習儀至盛擧也臣未及知不得進參矣予曰領相亦不知乎領相知之而欲以可僕進參未果矣予曰伊日卿等若入來誠好矣濟恭曰華城幸行時瞻羽士女必將塡路至於老弱不無相躪之慮蓋湖嶺以南亦多扶携以來者云矣予曰然則不但蹂躪之爲慮新創邑閭亦患寄食之艱矣予曰門額之千五萬八是新扁者卿果見之乎濟恭曰今爲慈宮輦路門扁之以此新揭盡善盡美無以加此臣於入來時仰瞻欽誦矣予曰幸行時城內雜人勿禁則易撓禁之則自遠至者亦多失望何以爲好濟恭曰前案之一守文星無禁雜人其外則使不得踰入好矣予曰聞閭閻婦女或有轎眩之病云故日前後苑調馬時奉慈宮一依幸行之儀苑路往來亦稍遠而慈宮氣候少無損節誠萬幸矣
정조 19년 · 강
命生進文武回榜人放榜儀注令儀曺磨鍊
정조 19년 · 목
敎曰今聞該房承宣所奏生進回榜當合榜唱名於今式生進而文武科回榜人亦將同爲賜花賜牌賜蓋賜舞童賜酒賜肴則儀注合有稟定者云果然可謂擧職矣文武科放榜親臨則百官朝服參班生進放榜親臨則侍臣及四館黑團領押班今於文武回榜服色與參班當用文武科例而百官則不但張大庭除似難容初六日放榜時御袞龍袍諸臣黑團領二品以上及侍臣參班而除致詞節次事令儀曺磨鍊儀注然則設嚴于千五門外帳殿於萬八門外位於保定門事亦爲分付
정조 19년 · 강
命永安都尉內外致祭
정조 19년 · 목
敎曰初六日領相回榜日永安都尉內外致祭行左承旨李晚秀進去
정조 19년 · 강
命金養直冠帶常仕
정조 19년 · 목
敎曰華城養老宴時應參老人中金養直有罪名云冠帶常仕許令參班事分付
정조 19년 · 강
命初九日陪慈宮詣顯隆園展謁十六日還官
정조 19년 · 목
敎曰園行日子待領相回榜後爲之曾有下敎矣初九日陪慈宮詣顯隆園展謁至華城行宮進饌于慈宮仍行養老宴次詣聖廟拜于先聖還至行宮設科取人翌日祭將臺親閱城操夜操犒餉將士當於十六日還宮令整理所知委
정조 19년 · 목
敎曰嚴飭何如而近因戶曹貢軍事貽弊不少至入於摘奸書啓中聞是華城進饌時請得京司者外邑人吏校隸率來一款猶以爲不緊況貢軍乎勿爲下送凡事務欲精約今貢人之貽弊若此則他餘本府之擧行張大可知該留守爲先推考如是下敎之後雖一事半事稍涉煩絮決不以大禮之當前有所寬恕以此意令整理所星火措辭嚴飭各邑人吏如未率來處竝除之事分付各站進去整理郞率去貢軍亦有此等之弊一體勿爲帶去事嚴飭各站郞廳及各邑守令擧行之貽弊與否華城擧行之張大與否明日分遣繡衣宣傳官多歧採察犯者隨現重勘斷不饒貸亦以此意令廟堂知委整理所及隨駕各營各司畿營
정조 19년 · 강
命昔榜子孫之今榜司馬施表異之擧
정조 19년 · 목
敎曰昔榜子孫之今榜司馬爲二十五人之多事豈適然時固有待旣知之宜有表異之擧進士李儒冕祖擧外祖皆昔榜上人也金履祐領相之外孫也沈湜趙奎采李志淵趙豐鎭朴宗珩柳玉鳴李殷儒韓兢裕兪京煥金啓溫任得常李廣度柳鎭穆李鎭▣張志憲李弘植沈曅李銘南鼎寬鄭弼東俱是昔榜人之弟與孫與從子與從孫與外孫而具康又是綾恩君之孫子也右各人依卽日唱榜例官給軟巾李鋐是誰之孫令儀曺別給米肉李光憲卽文正公李縡之孫而文正之伊時職銜尤用興愴文正家遣禮官致祭事分付
정조 19년 · 강
命衿川縣監陞爲縣令縣號以始興稱之
정조 19년 · 목
整理所啓言謹依筵敎衿川縣監陞爲縣令本邑舊號乃是始興今已書下揭板縣號以始興稱之分付吏兵曹口傳啓下該縣印信兵符自本所請改造以送允之又啓言始興兵符方新造內上件令政院稟請內入畿營所上左一隻總戎廳所上左一隻該縣令所佩右一隻定禁軍下送後舊兵符請一竝收取燒火允之
정조 19년 · 강
命萊伯尹弼秉許遞訓導金德淳加資
정조 19년 · 목
東萊府使尹弼秉以大差倭等入歸次水門外待風訓別等論賞令廟堂稟處事馳啓敎以爾之治聲心所嘉尙者況承奉朝令格外煩聽據理退却至使倭船入去節節擧職有何待罪之端乎聞以多年瘴鄕願入玉門云本職許遞令廟堂徐徐入望筒使之交龜於來月訓導金德淳其效勞可嘉加資其餘任譯亦令廟堂考例草記論賞
정조 19년 · 강
命內閣樂房政院玉堂朝廷翌日問安勿爲之
정조 19년 · 강
命進饌及犒饋時午隻切勿濫用
정조 19년 · 목
敎曰進饌及犒饋時午隻切勿濫用事旣有面飭於留守而更思農作將始尤不可泛忽限十隻貿用此外雖一隻濫屠則守臣重勘校吏當用濫屠之律措辭各別嚴飭三縣鈴行會自明日多歧發遣摘奸之行亦已下敎萬一現發雖於進饌時饌案所用已熟設者當勿用以示信令之意且以進宴言之牛肉例不得用之進饌則有前例不得不姑許因此濫屠是豈事事省約之本意而守臣者若念此意寧或爲外面文具不思所以仰體之道乎此意一體嚴飭犒饋所用餠羹大口魚外牛灸除之事申明知委可也
정조 19년 · 강
命華城謁聖時以展拜禮磨鍊承史朝服行禮百官以隨駕服色參班赴擧諸生亦令參班
정조 19년 · 목
竝因整理所啓稟有是命
정조 19년 · 강
命華城各項行禮日子詣行宮後稟旨
정조 19년 · 목
因整理所啓稟敎以出還宮宿所晝停所軍令先爲書入其禮各項行禮日子詣行宮後稟旨
정조 19년 · 강
判府事金憙箚辭錫馬之典賜批
정조 19년 · 목
箚略曰臣昨到城下太僕內乘來頒上駟拜賜之餘不勝惶愧臣猥承酌獻禮攝行之命將事仙陸益仰聖上追遠之慕在廟駿奔臣分所當有何可紀之勞有此錫馬之典乎伏乞收還成命以安微分批以聖祖誕降八回甲之歲命卿祗薦芬苾于仙寢先將事由虔告本官庶成爲情文兩備顧予躬覩爲幸之心難以形容況卿進而駿奔於享禮退與豐沛父老爭相欣賀餙是年之慶識此時之喜皆卿之力耳錫馬之典兼爲所重也理宜勉領何庸過辭卿須安心乘而朝仍命遣史官傳諭
정조 19년 · 강
以趙尙鎭爲副提學尋遞以鄭大容代之竝前望也
정조 19년 · 목
敎曰聞有實病勢難承牌云副提學趙尙鎭許遁前望單子更爲入之待下批牌招察任
정조 19년 · 강
詣摛文院召見時原任大臣閣臣文任春秋館堂上三司長官議定桓祖大王懿惠王后追躋永興本宮之禮命位版就本宮造成吉日以孟夏推擇令道臣告由于兩本宮仍命以二十四日親行太廟告由頒敎中外